Fanokle
Fanokle () bio je jedan od najboljih helenističkih grčkih elegijskih pesnika. O vremenu kada je živeo nema pouzdanih podataka, ali se na temelju njegovog pesničkog stila može pretpostaviti da je bio savremenik Hermesijanakta, Filete s Kosa i Kalimaha, odnosno da je živeo u doba Aleksandra Velikog, tj. u 3. veku pne. Elegijska poezija tog vremena uglavnom je obrađivala teme iz svakodnevnih grčkih običaja i života, velikim delom u obliku ljubavnih povesti, čiji su glavni likovi preuzeti iz stare mitologije.

Plutarh naziva Fanokla "čovekom ljubavi" (ἐρωτικὸς ἀνήρ), što je izraz koji dosta dobro opisuje njegovo pesništvo. Čini se da je napisao jednu pesmu, pod naslovom Ljubavne pripovesti ili lepi dečaci (Ἔρωτες ἢ Καλοί, odnosno, na latinskom, Cupidines). Drugi naslov, καλοί, opisuje sadržinu pesme: ona je, naime, bila posvećena pederastičnoj ljubavi bogova i heroja prema lepim dečacima. Sačuvan je jedan poveći odlomak s početka pesme, u kome se opisuje Orfejeva ljubav prema Kaleju i osveta koju je Orfej zato pretrpeo od ljubomornih Tračanki. Iz preostalih pet fragmenata i iz navoda drugih antičkih pisaca doznaje se da je pesma opevala Kiknovu ljubav prema Faetontu, Dionisovu ljubav prema Adonisu, Tantalovu ljubav prema Ganimedu te Agamemnonovu ljubav prema mladom Arginu; no u svakom od tih slučajeva ljubavnika je naposletku pogađala kazna. Odlomak koji je sačuvan filolozi smatraju jednim od najsavršenijih i najlepših primeraka elegijske poezije koji je iz antike došao do nas, pa čak boljim od Hermesijanaktove poezije, zbog jednostavne lepote jezika i glatkoće stiha. U nekim se fragmentima zapažaju etiološki elementi, što može ukazivati na vezu s Kalimahovim pesništvom, ali Fanoklov je jezik jednostavniji i neposredniji i ima više zajedničkog s Hermesijanaktom.

Pretpostavlja se da je svaka ljubavna epizoda u pesmi bila uvedena izrazom ē' hōs (ἠ' ὡς = "ili kao što on"), oponašajući tako izraz ē' hoiē (ἢ οἵη = "ili kakva je"), koji se iznova ponavlja u pesmi Katalog žena, koja se u antici pripisivala Hesiodu.

Reference

Literatura 
 
 

Starogrčki pisci